CELEX: 52006XG0623(01)
Language: fi
Date: 2006-06-23
Title: Neuvoston päätelmät terveiden elintapojen edistämisestä ja tyypin 2 diabeteksen ehkäisystä

23.6.2006   
            
            
               FI
            
            
               Euroopan unionin virallinen lehti
            
            
               C 147/1
            
         Neuvoston päätelmät terveiden elintapojen edistämisestä ja tyypin 2 diabeteksen ehkäisystä
   (2006/C 147/01)
   EUROOPAN UNIONIN NEUVOSTO
   
               1.
            
            
               TOTEAA, että Euroopan unionin kansalaiset pitävät hyvin tärkeänä ihmisten terveyden mahdollisimman korkeaa tasoa ja katsovat, että se on korkean elämänlaadun olennainen edellytys.
            
         
               2.
            
            
               TOTEAA, että EU:n toiminnalla on torjuttava Euroopan unionin kansalaisten merkittävimpiä kuolinsyitä ja ennenaikaisen kuoleman aiheuttajia sekä tärkeimpiä elämänlaatua heikentäviä tekijöitä.
            
         
               3.
            
            
               PALAUTTAA MIELEEN, että:
               
                           —
                        
                        
                           EY:n perustamissopimuksen 152 artiklassa määrätään, että yhteisön toiminta täydentää kansallista politiikkaa ja suuntautuu kansanterveyden parantamiseen, ihmisten sairauksien ja tautien ehkäisemiseen sekä ihmisten terveyttä vaarantavien tekijöiden torjuntaan. Kansanterveyttä koskevassa yhteisön toiminnassa on otettava huomioon jäsenvaltioiden vastuu terveyspalvelujen ja sairaanhoidon järjestämisen osalta.
                        
                     
                           —
                        
                        
                           Neuvosto antoi 29. kesäkuuta 2000 päätöslauselman terveyteen vaikuttavia tekijöitä koskevasta toiminnasta (1).
                        
                     
                           —
                        
                        
                           Neuvosto antoi 14. joulukuuta 2000 päätöslauselman terveydestä ja ravitsemuksesta (2).
                        
                     
                           —
                        
                        
                           Neuvosto antoi 2. joulukuuta 2002 päätelmät liikalihavuudesta (3).
                        
                     
                           —
                        
                        
                           Neuvosto antoi 2. joulukuuta 2003 päätelmät terveistä elintavoista (4).
                        
                     
         
               4.
            
            
               MUISTUTTAA MYÖS, että:
               
                           —
                        
                        
                           Neuvosto pani 2. kesäkuuta 2004 merkille puheenjohtajavaltion Irlannin ilmoituksen mahdollisen diabetesta koskevan eurooppalaisen strategian hyödyllisyydestä (5).
                        
                     
                           —
                        
                        
                           Euroopan komissio perusti 15. maaliskuuta 2005 ruokavaliota, liikuntaa ja terveyttä käsittelevän EU:n toimintafoorumin.
                        
                     
                           —
                        
                        
                           Euroopan komissio antoi 8. joulukuuta 2005 vihreän kirjan ”Terveellisen ruokavalion ja liikunnan edistäminen: eurooppalainen ulottuvuus ylipainoisuuden, lihavuuden ja kroonisten sairauksien ehkäisemisessä”, jossa käsitellään tyypin 2 diabeteksen puhkeamiseen vaikuttavia tekijöitä.
                        
                     
                           —
                        
                        
                           Euroopan parlamentti antoi 3. huhtikuuta 2006 kirjallisen kannanoton diabeteksesta (6).
                        
                     
         
               5.
            
            
               PANEE MERKILLE Wienissä, Itävallassa 15.—16. helmikuuta 2006 pidetyssä puheenjohtajavaltio Itävallan konferenssissa annetut päätelmät ”Tyypin 2 diabeteksen ehkäisy”, joista on yhteenveto liitteenä. Konferenssiin osallistui jäsenvaltioiden, liittyvien valtioiden ja ehdokasvaltioiden asiantuntijoita, joiden joukossa oli terveysalan ammattilaisia sekä diabetes-järjestöjen ja potilasryhmien edustajia.
            
         
               6.
            
            
               KOROSTAA, että diabetes on merkittävimpiä Euroopan unionin kansalaisten kuoleman, ennenaikaisen kuoleman ja elämänlaadun heikkenemisen aiheuttajia.
            
         
               7.
            
            
               TOTEAA, että terveyteen vaikuttavilla tekijöillä on merkitystä diabeteksen kannalta ja että sairauden esiintymistä lähisuvussa ja ikääntymistä lukuun ottamatta tyypin 2 diabeteksen tärkeimmät riskitekijät ovat ylipaino, liikunnan puute, tupakointi ja/tai korkea verenpaine, joihin voidaan vaikuttaa ryhtymällä toimiin niiden taustalla olevien tekijöiden osalta. Muita diabetesta edistäviä tekijöitä ovat gestationaalinen diabetes (raskausdiabetes), heikentynyt glukoositoleranssi tai poikkeava paastoglukoosi (IFG).
            
         
               8.
            
            
               MYÖNTÄÄ, että tyypin 2 diabetes ja sen komplikaatiot (sydän- ja verisuonitaudit, munuaistaudit, silmiin ja jalkoihin liittyvät komplikaatiot) diagnosoidaan usein liian myöhään ja komplikaatiot havaitaan vasta diagnoosia tehtäessä.
            
         
               9.
            
            
               TOTEAA, että ennalta ehkäisevillä toimenpiteillä sekä taudin varhaisella havaitsemisella ja diagnoosilla sekä tehokkaalla hoitamisella Euroopan väestön diabeteksen aiheuttamaa kuolleisuutta voidaan vähentää ja elinajanodotetta sekä elämänlaatua lisätä.
            
         
               10.
            
            
               ON HUOLISSAAN Euroopan unionin kaikenikäisen väestön, erityisesti lasten ja nuorten, ylipainosta ja liikalihavuudesta johtuvista kielteisistä terveysvaikutuksista sekä erityisesti diabetesin ilmaantuvuudesta. Erityisen huolestuttavaa on tyypin 2 diabetesin vaikutus nuoriin lisääntymisikäisiin naisiin.
            
         
               11.
            
            
               TOTEAA, että diabetesta ja sitä aiheuttavia terveyteen vaikuttavia tekijöitä koskevia kohdennettuja toimia tarvitaan kiireesti, jotta voitaisiin torjua sairauden ilmaantuvuutta ja esiintyvyyttä sekä niistä koituvien suorien ja epäsuorien kustannusten nousua.
            
         
               12.
            
            
               ON TIETOINEN SIITÄ, että tyypin 2 diabetesin puhkeamista voidaan ehkäistä tai viivästyttää ja siihen liittyviä komplikaatioita voidaan vähentää puuttumalla perimmäisiin terveyteen vaikuttaviin tekijöihin, erityisesti huonoon ruokavalioon ja liikunnan vähyyteen, myös varhaislapsuudessa.
            
         
               13.
            
            
               MYÖNTÄÄ, että diabeteksen ehkäisyllä on suora myönteinen vaikutus muihin tarttumattomiin tauteihin, kuten sydän- ja verisuonitauteihin, jotka ovat nekin merkittävä terveysriski Euroopan unionin kansalaisille, sekä terveysjärjestelmille ja talouksille aiheutuviin rasitteisiin.
            
         
               14.
            
            
               TOTEAA, että diabetesta on seurattava ja valvottava, myös vaihtamalla tietoja diabeteskuolleisuudesta, -sairastuneisuudesta ja -riskitekijöistä, ja että tarvitaan parempaa ymmärtämystä koko EU:n väestön elintavoista, terveystietoudesta, asenteista ja käyttäytymismalleista.
            
         
               15.
            
            
               TOTEAA, että eurooppalaisella lisätutkimuksella terveyteen vaikuttavista tekijöistä diabeteksen riskitekijöiden torjumiseksi voidaan vaikuttaa myönteisesti taudin torjumiseen tulevaisuudessa.
            
         
               16.
            
            
               TOTEAA, että diabeteksen torjuminen ja sen aiheuttamien haittojen vähentäminen edellyttävät pitkän aikavälin toimintalinjaa, johon kuuluu sekä terveeseen väestöön että niihin henkilöihin, joilla on suuri sairastumisriski tai joilla on diabetes, kohdistuvia toimia.
            
         
               17.
            
            
               TOTEAA, että terveyden edistäminen edellyttää yhtenäistä lähestymistapaa ja sen on oltava laajaa, avointa, monialaista, monitieteistä ja osallistavaa ja sen on perustuttava parhaaseen käytettävissä olevaan tutkimukseen ja näyttöön. Taudinehkäisy on kohdistettava väestöön koko sen eliniän ajan, erityisesti niihin, joilla on suurin riski sairastua diabetekseen, ja siinä on otettava huomioon sosiaali-, kulttuuri-, sukupuoli- ja ikäerot. Olisi pyrittävä asianmukaiseen arviointiin, johon kuuluu toimintojen ja ohjelmien seuranta ja valvonta.
            
         
               18.
            
            
               PANEE TYYTYVÄISENÄ MERKILLE, että komissio on perustanut ruokavaliota, liikuntaa ja terveyttä käsittelevän EU:n toimintafoorumin.
            
         
               19.
            
            
               TOTEAA, että kansalaisyhteiskunta voi olla merkittävässä asemassa diabeteksen ja sen seurausten ehkäisyssä.
            
         
               20.
            
            
               PYYTÄÄ, että jäsenvaltiot — kansallisia kansanterveysstrategioitaan hyväksyessään tai tarkistaessaan ja pyrkiessään käsittelemään terveyteen vaikuttavia tekijöitä ja edistämään terveellisiä elintapoja sekä käytettävissä olevat resurssit huomioon ottaen — harkitsisivat seuraavia toimia:
               
                           —
                        
                        
                           Kansallisella tasolla kerätään ja rekisteröidään kattavat diabetesta koskevat epidemiologiset ja taloudelliset tiedot sekä diabeteksen taustatekijöitä koskevat tiedot, tietoja seurataan ja niistä raportoidaan;
                        
                     
                           —
                        
                        
                           Kehitetään ja toteutetaan tarvittaessa puitesuunnitelmia, joissa käsitellään diabetesta ja/tai sen taustatekijöitä sekä näyttöön perustuvaa sairauden ennaltaehkäisyä, seulontaa ja hallinnointia, jotka perustuvat parhaisiin käytäntöihin ja sisältävät arviointijärjestelmän, johon kuuluvat mitattavissa olevat tavoitteet terveysvaikutusten ja kustannustehokkuuden seuraamiseksi. Tässä on otettava huomioon terveyspalvelujen järjestäminen ja tarjoaminen, eettiset, oikeudelliset, kulttuuriset ja muut asiaankuuluvat seikat ja käytettävissä olevat varat eri jäsenvaltioissa.
                        
                     
                           —
                        
                        
                           Kehitetään näyttöön perustuvaa, kestävää ja kustannustehokasta kansalaisvalistusta sekä ensisijaisia ennaltaehkäisytoimia, jotka ovat helposti saatavilla ja kohtuuhintaisia, niin että voitaisiin vastata diabeteksen merkittävimpien riskiryhmien ja koko väestön tarpeisiin.
                        
                     
                           —
                        
                        
                           Kehitetään helposti saatavilla olevia, kohtuuhintaisia toissijaisia ennaltaehkäisytoimia, jotka perustuvat kansallisiin näyttöön perustuviin suuntaviivoihin ja joiden tavoitteena on havaita ja ehkäistä diabeteksen komplikaatioiden kehittyminen.
                        
                     
                           —
                        
                        
                           Otetaan käyttöön diabetesta sairastavien ja henkilöitä koskeva, muun muassa ennaltaehkäisyä painottava, kokonaisvaltainen, monialainen ja monitieteinen toimintatapa, jossa ovat mukana perusterveydenhuolto, erikoisterveydenhuolto ja avohuolto, sosiaalipalvelut ja koulutuspalvelut.
                        
                     
                           —
                        
                        
                           Kehitetään edelleen terveysalan ammattilaisten laaja-alaista diabeteskoulutusta.
                        
                     
         
               21.
            
            
               KEHOTTAA Euroopan komissiota tukemaan tarvittaessa jäsenvaltioita niiden pyrkimyksissä ehkäistä diabetesta ja edistää terveellistä elämäntapaa:
               
                           —
                        
                        
                           määrittelemällä diabetes kansanterveydelliseksi haasteeksi Euroopassa ja kannustamalla jäsenvaltioiden välistä verkostoitumista ja tietojenvaihtoa, jotta voitaisiin edistää parhaita käytäntöjä, tehostaa terveyden edistämistä ja ennaltaehkäisyä koskevien politiikkojen sekä koko väestöä ja riskialttiita ryhmiä koskevien ohjelmien yhteensovittamista, vähentää epätasa-arvoa ja käyttää optimaalisesti terveydenhoidon voimavaroja;
                        
                     
                           —
                        
                        
                           helpottamalla ja tukemalla Euroopan diabetestutkimusta perus- ja kliinisessä tieteessä ja varmistamalla tämän tutkimuksen tulosten laaja levittäminen koko Euroopassa;
                        
                     
                           —
                        
                        
                           tarkastelemalla ja tehostamalla diabetesta koskevan epidemiologisen näytön vertailukelpoisuutta harkitsemalla sitä, että otettaisiin käyttöön standardisoidut tulokset, joiden avulla seurattaisiin ja valvottaisiin diabeteskuolleisuutta, -sairastuneisuutta ja -riskitekijöitä koskevia tietoja ja raportoitaisiin niistä kaikissa jäsenvaltioissa;
                        
                     
                           —
                        
                        
                           raportoimalla jäsenvaltioiden toimittamien tietojen pohjalta jäsenvaltioiden toimista, jotta voitaisiin painottaa terveyteen vaikuttavia tekijöitä, edistää terveellisiä elämäntapoja sekä kansallisia diabetesohjelmia ja ennaltaehkäiseviä toimenpiteitä, arvioimalla, missä määrin ehdotetut toimenpiteet toimivat tehokkaasti, ja pohtimalla jatkotoimien tarvetta;
                        
                     
                           —
                        
                        
                           jatkamalla työskentelyä, jotta Euroopan tasolla voitaisiin kehittää terveyteen vaikuttavia tekijöitä koskeva laaja-alainen lähestymistapa, johon kuuluu johdonmukainen ja laaja ravitsemus- ja liikuntapolitiikka, ja kiinnittämällä huomiota runsaasti energiaa sisältävien ruokien ja sokerilla makeutettujen juomien myynninedistämisen, markkinoinnin ja esillepanon vaikutukseen kansanterveyteen ja erityisesti lasten terveyteen;
                        
                     
                           —
                        
                        
                           ryhtymällä jatkotoimiin ruokavaliota, liikuntaa ja terveyttä käsittelevän EU:n toimintafoorumin työskentelyn pohjalta ja kannustamalla kansallisten diabeteksen ennaltaehkäisyä koskevien ohjelmien ja -toimenpiteiden kehittämistä ja toteuttamista;
                        
                     
                           —
                        
                        
                           ottamalla diabeteksen tausta- ja riskitekijät huomioon kaikissa EU:n politiikoissa.
                        
                     
         
               22.
            
            
               KEHOTTAA komissiota jatkamaan yhteistyötä asiaankuuluvien kansainvälisten ja hallitusten välisten järjestöjen, erityisesti Maailman terveysjärjestön ja OECD:n kanssa, jotta voitaisiin varmistaa toimien tehokas yhteensovittaminen.
            
         
      (1)  EYVL C 218, 31.7.2000, s. 8.
   
      (2)  EYVL C 20, 23.1.2001, s. 1.
   
      (3)  EYVL C 11, 17.1.2003, s. 3.
   
      (4)  EUVL C 22, 27.1.2004, s. 1.
   
      (5)  Asiak. 9808/04.
   
      (6)  Kirjallinen kannanotto 1/2006.
   
      LIITE
      Yhteenveto puheenjohtajavaltio Itävallan Wienissä, Itävallassa 15.—16. helmikuuta 2006 järjestämän, tyypin 2 diabeteksen ehkäisyä käsitelleen konferenssin päätelmistä
      Kaikki työryhmät hyväksyivät tässä luvussa esitetyt suositukset. Työryhmien tuloksissa on useita päällekkäisyyksiä, joita ei ole poistettu, koska niissä korostuu tiettyjen suositusten merkitys. Loppuhuomioissa haluaisimme vielä korostaa muutamia näkökohtia, koska niissä ei viitata ainoastaan tiettyyn aihealueeseen, vaan niiden soveltamisala on laajempi:
      
                  1.
               
               
                  On tärkeää eriyttää diabeteksen ja sen komplikaatioiden ennaltaehkäiseminen kohderyhmien ja toimenpiteen tavoitteiden mukaan:
                  
                              —
                           
                           
                              Tyypin 2 diabeteksen ehkäisy yleisesti väestössä keskittymällä terveellisten elintapojen edistämiseen ja sellaisen ympäristön luomiseen, jossa terveelliset valinnat ovat helppoja ja sosiaalisesti hyväksyttyjä;
                           
                        
                              —
                           
                           
                              sellaisten henkilöiden tunnistaminen, joilla on suuri riski sairastua tyypin 2 diabetekseen sekä näyttöön perustuvat toimenpiteet diabeteksen puhkeamisen ehkäisemiseksi tai viivästyttämiseksi;
                           
                        
                              —
                           
                           
                              vielä diagnosoimattoman tyypin 2 diabeteksen varhainen havaitseminen, jotta voitaisiin varmistaa ajoissa annettava ammattimainen hoito ja itsehoito komplikaatioiden valvomiseksi ja vähentämiseksi tai estämiseksi;
                           
                        
                              —
                           
                           
                              laaja-alaisten, korkealaatuisten, monitieteisten, monitekijäisten ja monialaisten diabeteksen hoito-ohjelmien järjestäminen, jotta voitaisiin vähentää tai estää komplikaatioita henkilöillä, joilla on diagnosoitu tyypin 2 diabetes, ja varmistaa diabetesta sairastavien henkilöiden hyvä elämänlaatu, yhtäläiset mahdollisuudet ja hoidon saatavuus. Nämä osatekijät ovat yhtä tärkeitä diabeteskuolleisuuden ja -sairastuneisuuden vähentämiseksi, ja niihin on kiinnitettävä huomiota samanaikaisesti ja systemaattisesti.
                           
                        
            
                  2.
               
               
                  Sosiaalisesti ja taloudellisesti heikossa asemassa olevat ryhmät, henkilöt, joilla on ainoastaan perusasteen koulutus, sekä vähemmistöryhmät, mukaan lukien lisääntymisikäiset naiset, tarvitsevat erityistä huomiota, sillä he ovat useammin alttiita tyypin 2 diabetekselle ja näin voitaisiin vähentää epätasa-arvoa terveyden alalla.
               
            
                  3.
               
               
                  Diabeteksen ja sen komplikaatioiden yhteisvaikutus yksittäiseen potilaaseen, terveyspalveluihin ja kansantalouteen on tunnistettava ja se on otettava huomioon. EU:n ja sen jäsenvaltioiden on lisättävä sekä yleistä että alan ammattilaisten tietoisuutta tyypin 2 diabeteksen kielteisistä vaikutuksista. On kehitettävä kohdennettuja ja systemaattisia valistusohjelmia.
               
            
                  4.
               
               
                  Tarvitaan EU:n strategia, johon kuuluvat EU:n neuvoston suositus diabeteksen ennaltaehkäisystä, varhaisesta havaitsemisesta ja hoidosta sekä pysyvä EU:n foorumi parhaita käytäntöjä koskevien tietojen vaihtamiseksi ja levittämiseksi verkostoitumisen avulla.
               
            
                  5.
               
               
                  Jotta toimintapolitiikan suunnittelulle ja arvioinnille saataisiin kestävä perusta, tyypin 2 diabeteksen esiintymistä ja sen riskitekijöitä sekä parempien hoito-ohjelmien välittömiä ja pitkän aikavälin tuloksia on seurattava ja niistä on raportoitava systemaattisesti sekä jäsenvaltioissa että EU:n tasolla käyttäen hyväksyttyjä menetelmiä ja vertailukelpoisia tietoja.
               
            
                  6.
               
               
                  EU:n tasolla on kehitettävä ennaltaehkäisyä ja hoitoa koskevat standardit, jotka on otettava huomioon kansallisissa suuntaviivoissa. Potilaiden hoitoa on valvottava näiden suuntaviivojen mukaisesti.
               
            
                  7.
               
               
                  Kansallisten diabetesta koskevien suunnitelmien pikainen toteuttaminen on ensisijaisen tärkeää. Näihin suunnitelmiin tulisi sisältyä ennaltaehkäisy- ja varhaishavaintaohjelmat. Erityisesti olisi painotettava elintapoja koskevia toimenpiteitä, koska ne ovat osoittautuneet tehokkaiksi ja, jos niitä toteutetaan laajalti, ne voivat vaikuttaa tulevien sukupolvien terveyteen.
               
            
                  8.
               
               
                  On kehitettävä uusia tekniikoita asiakaskeskeistä valistusta ja vaikutusvallan lisäämistä sekä terveysalan ammattilaisten asianmukaista koulutusta varten. Koulutusohjelmien tehokkuutta olisi tutkittava.
               
            
                  9.
               
               
                  Diabeteksen tehokas ennaltaehkäisy edellyttää monitieteistä yhteistyötä. Yleislääkärien, diabeteslääkärien, diabetekseen erikoistuneiden sairaanhoitajien, ravitsemusasiantuntijoiden, liikunta-asiantuntijoiden ja muiden terveysalan ammattilaisten välistä yhteistyötä olisi parannettava.
               
            
                  10.
               
               
                  Yhteistyötä tarvitaan myös eri alojen kesken, koska terveellisen ympäristön luominen edellyttää toimintaa eri politiikan aloilla. Terveysalan ulkopuolisten politiikan alojen terveysvaikutuksia olisi arvioitava systemaattisesti sekä kansallisella että EU:n tasolla ottaen erityisesti huomioon niiden vaikutukset ennaltaehkäiseviin pyrkimyksiin.
               
            
                  11.
               
               
                  Diabetesta on tutkittava lisää sekä jäsenvaltioissa että EU:n tasolla. EU:n ja jäsenvaltioiden olisi helpotettava ja tuettava diabeteksen ja sen komplikaatioiden ennaltaehkäisyn kaikkien osatekijöiden tutkimusta perus-, kliinisissä ja humanistis-yhteiskunnallisissa tieteissä lisäämällä rahoitusta. EU:n rahoittaman tutkimuksen tulosten olisi oltava yleisön, terveysalan ammattilaisten ja jäsenvaltioiden kansallisten viranomaisten kannalta helposti saatavilla.